钦定古今图书集成/明伦汇编/官常典/第619卷 > 《循吏传序》唐·书
## 钦定古今图书集成/明伦汇编/官常典/第619卷 > 《循吏传序》唐·书

治者君也，求所以治者民也。推君之治而济之民吏
也。故吏良则法平政成，不良则王道弛而败矣。在尧
舜，则曰“九德咸事也，百工惟时也。”在周文、武时，曰“棫
朴能官人也。南山有台，乐得贤也。”是循吏之效也。尧
舜五帝之盛帝，文武三王之显王，不能去是而治后
世，可乎哉？唐兴，承隋乱离，划祓荒荼，始择用州刺史、
县令。太宗尝曰：“朕思天下事，丙夜不安枕，永惟治人
之本，莫重刺史，故录姓名于屏风，卧兴对之，得才否
状，辄疏之下方，以拟废置。”又诏内外官五品以上举
任县令者。于是官得其人，民去叹愁，就妥安都督刺
史，其职察州县，间遣使者循行天下，劾举不职。始，都
督、刺史皆天子临轩册受，后不复册，然犹受命日对
便殿，赐衣物乃遣。元宗开元时已辞，仍诣侧门候进
止，所以光宠守臣，以责其功。初，刺史准京官得佩鱼，
品卑者假绯鱼。开元中，又锢废酷吏，惩无良，群臣化
之，革苛娆之风，争以惠利显。复诏三省侍郎𡙇择尝
任刺史者，郎官𡙇择尝任县令者，至宰相名臣，莫不
孜孜言“长人不可轻受亟易”，是以授受之间，虽不能
皆善，而所得十五。故协气嘉生，薰为太平，垂祀三百，
与汉相埒。致之之术，非循吏谓何？故条次治宜，以著
厥庸。若将相大臣，兼以勋阀著者，名见本篇，不列于
兹。